Na temelju članka 33. i 94. Statuta Grada Buzeta („Službene novine Grada Buzeta“, broj 7/17 - pročišćeni tekst) te članka 5. Pravilnika o stipendiranju učenika i studenata („Službene novine Grada Buzeta“, broj 5/19) gradonačelnik Grada Buzeta je dana 5. rujna 2019. godine donio

**ZAKLJUČAK**

**o broju i visini mjesečnog iznosa stipendije za**

**školsku/akademsku 2019./2020. godinu**

Članak 1.

U školskoj/akademskoj godini 2019./2020. Grad Buzet dodijelit će 64 novih stipendija, i to:

* 24 stipendije za učenike srednjih škola,
* 40 stipendija za studente sveučilišnih (preddiplomskih i diplomskih) ili stručnih studija.

Članak 2.

(1) U školskoj/akademskoj 2019./20. godini kao deficitarno zanimanje na području Grada Buzeta utvrđuje se zanimanje medicinska sestra/medicinski tehničar opće njege, prvostupnik/ca sestrinstva, stručni/a prvostupnik/ca sestrinstva, sveučilišni/a prvostupnik/ca sestrinstva, magistar/ra sestrinstva, diplomirani/a medicinski brat/ sestra (u daljnjem tekstu: medicinska sestra).

(2) Grad Buzet će dodijeliti dodatno do 2 nove stipendije za učenike/studente koji se školuju za zanimanje iz stavka 1. ovoga članka i to jednu stipendiju za učenike i jednu stipendiju za studente.

(3) Ukoliko se ne popune mjesta po navedenim stupnjevima obrazovanja iz stavka 2. ovog članka, popunit će se kandidatima sa zbirne liste pristiglih prijava na temelju postignutih bodova prema uspjehu u obrazovanju.

Članak 3.

Učenici s većim teškoćama u razvoju čije se srednjoškolsko obrazovanje vrši u posebnim ustanovama što dokazuju odgovarajućom potvrdom škole, a udovoljavaju općim uvjetima iz Pravilnika o stipendiranju učenika i studenata, ostvaruju pravo na potporu u obrazovanju i na njih se ne primjenjuje postupak bodovanja primjenom kriterija iz članka 18. Pravilnika o stipendiranju učenika i studenata („Službene novine Grada Buzeta“, broj 5/19, u daljnjem tekstu: Pravilnik).

Članak 4.

(1) U školskoj/akademskoj 2019./2020. godini dodijelit će se ukupno 24 stipendije za nastavak školovanja u srednjim školama, od toga 9 stipendija učenicima koji pohađaju Srednju školu Buzet.

(2) Učenicima srednjih škola koji se školuju izvan područja Grada Buzeta dodijelit će se 15 stipendija, od kojih:

* za sva četverogodišnja usmjerenja, izuzev gimnazijskih usmjerenja, dodijelit će se 7 stipendija,
* za trogodišnja industrijska i obrtnička zanimanja dodijelit će se 8 stipendija,

(3) Učenicima koji se školuju u Srednjoj školi Buzet dodijelit će se 9 stipendija i to:

* učenicima gimnazijskog usmjerenja - 3 stipendije,
* učenicima strukovnog četverogodišnjeg usmjerenja - 3 stipendije,
* učenicima trogodišnjih obrtničkih zanimanja - 3 stipendije.

Članak 5.

U školskoj 2019./20. godini učenicima koji se školuju izvan područja Grada Buzeta neće se dodjeljivati nove stipendije za gimnazijska usmjerenja.

Članak 6.

Ukoliko se ne popune mjesta po navedenim grupama školovanja iz članaka 4. ovog Zaključka, popunit će se kandidatima sa zbirne liste pristiglih prijava na temelju postignutih bodova prema uspjehu u obrazovanju, a visina stipendije utvrdit će se sukladno grupi školovanja utvrđenoj stavkom 2. i 3. članka 4.

Članak 7.

Stipendije za učenike srednjih škola isplaćivat će se za razdoblje od 1. rujna 2019. do 30. lipnja 2020. godine, odnosno za školsku 2019./2020. godinu.

Članak 8.

U akademskoj 2019./2020. godini dodijelit će se ukupno 40 stipendija za nastavak školovanja na sveučilišnim (preddiplomskim i diplomskim) ili stručnim studijama, i to:

* za zanimanja prirodnih i tehničkih znanosti – 22 stipendije,
* za zanimanja društvenih i humanističkih znanosti - 18 stipendija.

Članak 9.

Ukoliko se ne popune mjesta po navedenim grupama studija iz članka 8., popunit će se kandidatima sa zbirne liste pristiglih prijava na temelju postignutih bodova prema uspjehu u obrazovanju.

Članak 10.

Stipendije za studente sveučilišnih (preddiplomskih, diplomskih i integriranih preddiplomskih i diplomskih) ili stručnih studija, isplaćivat će se za razdoblje od 1. listopada 2019. godine do 31. srpnja 2020. godine.

Članak 11.

Postupak za dodjelu stipendija učenicima i studentima koji se u školskoj/akademskoj 2019./20. godini školuju za deficitarno zanimanje medicinska sestra provodit će se sukladno Pravilniku, prema kriterijima utvrđenim Pravilnikom, ali će se za učenike i studente koji se školuju za deficitarna zanimanja iz ovog članka formirati zasebna bodovna lista.

Članak 12.

Stipendije za deficitarna zanimanja isplaćivat će se:

- za učenike srednjih medicinskih škola koje se školuju za deficitarno zanimanje medicinska sestra za razdoblje od 1. rujna 2019. do 30. lipnja 2020. godine,

- za studente koji se školuju za deficitarno zanimanje medicinska sestra od 1. listopada 2019. godine do 31. srpnja 2020. godine.

Članak 13.

Visina stipendije u školskoj 2019./2020. utvrđuje se kako slijedi:

* za učenike srednjih škola koji se školuju izvan Grada Buzeta za sva četverogodišnja usmjerenja, izuzev gimnazijskih usmjerenja u iznosu od 400,00kuna mjesečno,
* za učenike srednjih škola koji se školuju izvan Grada Buzeta za sva trogodišnja industrijska i obrtnička zanimanja u iznosu od 500,00 kuna mjesečno,
* za učenike koji pohađaju Srednju školu Buzet u iznosu od 200,00 kunamjesečno,
* za studente u iznosu od 600,00 kuna mjesečno,
* za učenike koji se školuju za deficitarno zanimanje medicinska sestra 600,00 kuna mjesečno,
* za studente koji se školuju za zanimanje prvostupnica sestrinstva, stručna prvostupnica sestrinstva, sveučilišna prvostupnica sestrinstva, magistra sestrinstva, diplomirana medicinska sestra u iznosu od 900,00 kuna mjesečno,
* za učenike iz članka 3., koji ostvaruju pravo na potporu u obrazovanju sukladno članku 7. Pravilnika, u iznosu od 400,00 kuna mjesečno.

Članak 14.

Rokovi za podnošenje zahtjeva utvrđuju se kako slijedi:

* 1. za učeničke stipendije i potpore u obrazovanju u razdoblju od 15. rujna do 30. rujna 2019. godine,
  2. za studentske stipendije u razdoblju od 1. listopada do 15. listopada 2019. godine.
  3. za deficitarna zanimanja za učenike i studente iz članka 2. ovog Zaključka u razdoblju od 15. rujna do 15. listopada 2019. godine.

Članak 15.

(1)Osim stipendija navedenih u članku 1., 2. i 3. ovog Zaključka, pravo na nastavak primanja stipendije bez ponavljanja natječajnog postupka imaju učenici i studenti sukladno članku 18. stavak 4. i 5. Pravilnika.

(2) Visina stipendije za učenike i studente iz stavka 1. ovog članka, u skladu je s odredbama iz članka 13. ovoga Zaključka.

Članak 16.

Natječaj za dodjelu stipendija objavit će se na oglasnoj ploči Grada Buzeta i na mrežnim stranicama Grada Buzeta.

Članak 17.

Ovaj Zaključak stupa na snagu danom njegovog donošenja, a objavit će se u „Službenim novinama Grada Buzeta“.

KLASA: 602-01/19-01/23

URBROJ: 2106/01-03-01-19-2

Buzet, 5. rujna 2019.

GRADONAČELNIK

Siniša Žulić,v.r.